b'\n_START_ARTICLE_\nGravelotten taistelu\n_START_PARAGRAPH_\nGravelotten taistelu oli Saksan\xe2\x80\x93Ranskan sodan alkuvaiheen merkitt\xc3\xa4v\xc3\xa4 taistelu, joka k\xc3\xa4ytiin 18. elokuuta 1870 Gravelotten kyl\xc3\xa4n ymp\xc3\xa4rist\xc3\xb6ss\xc3\xa4 l\xc3\xa4hell\xc3\xa4 Metzi\xc3\xa4._NEWLINE_Ranskalaisen kenraali Fran\xc3\xa7ois Achille Bazainen komentama alkujaan 140\xc2\xa0000 miehen suuruinen Reinin-armeija oli elokuun alussa k\xc3\xa4rsimiens\xc3\xa4 tappioiden j\xc3\xa4lkeen per\xc3\xa4\xc3\xa4ntym\xc3\xa4ss\xc3\xa4 l\xc3\xa4nteen, Metzist\xc3\xa4 Verduniin, mutta kooltaan huomattavasti pienempi Preussin kolmas armeijakunta katkaisi sen per\xc3\xa4ytymistien Vionvilless\xc3\xa4. H\xc3\xa4vitty\xc3\xa4\xc3\xa4n 16. elokuuta k\xc3\xa4ydyn Mars-la-Tourin taistelun Bazaine veti seuraavana p\xc3\xa4iv\xc3\xa4n\xc3\xa4 armeijansa takaisin Metzin suuntaan kukkuloille, jotka sijaitsivat Saint-Privat-la-Montagnen ja Gravelotten kylien v\xc3\xa4liss\xc3\xa4 muutaman kilometrin Metzist\xc3\xa4 l\xc3\xa4nteen._NEWLINE_Ranskalaiset asettuivat linjaan pohjois\xe2\x80\x93etel\xc3\xa4-suunnassa ja 18. elokuuta Helmuth von Moltken komentamat yhdistyneet saksalaiset joukot hy\xc3\xb6kk\xc3\xa4siv\xc3\xa4t l\xc3\xa4nnest\xc3\xa4 Bazainen vahvoja asemia vastaan. Ranskalaisten etel\xc3\xa4ist\xc3\xa4 sivustaa suojasivat valmiit juoksuhaudat ja luonnolliset esteet, eiv\xc3\xa4tk\xc3\xa4 saksalaiset onnistuneet tekem\xc3\xa4\xc3\xa4n l\xc3\xa4pimurtoa. Taistelu vaikutti siksi j\xc3\xa4\xc3\xa4v\xc3\xa4n tuloksettomaksi. Saint-Privatin ymp\xc3\xa4rist\xc3\xb6\xc3\xb6n asettunut ranskalaisten pohjoinen sivusta k\xc3\xa4rsi kuitenkin suuria tappioita ja joutui illalla vet\xc3\xa4ytym\xc3\xa4\xc3\xa4n asemistaan kohti Metzi\xc3\xa4. Moltke odotti Bazainen valmistelevan vastahy\xc3\xb6kk\xc3\xa4yst\xc3\xa4 avatakseen uudelleen tien Verdunin suuntaan, mutta yll\xc3\xa4tt\xc3\xa4en Bazaine p\xc3\xa4\xc3\xa4ttikin per\xc3\xa4\xc3\xa4nty\xc3\xa4 koko armeijansa kanssa Metziin._NEWLINE_Saksalaisten tappiot taistelussa olivat noin 20\xc2\xa0000 ja ranskalaisten 13\xc2\xa0000 miest\xc3\xa4. Lopputulos oli kuitenkin saksalaisille menestyksek\xc3\xa4s, sill\xc3\xa4 Bazainen koko armeija j\xc3\xa4i loukkuun saarrettuun Metziin. Ranskalaisten toinen p\xc3\xa4\xc3\xa4armeija yritti marsalkka Patrice de Mac-Mahonin johdolla tulla pelastamaan sen, mutta Moltke sai ly\xc3\xb6ty\xc3\xa4 heid\xc3\xa4tkin ranskalaisille katastrofaalisessa Sedanin taistelussa 1. syyskuuta. Piiritetty Bazaine antautui lopulta 27. lokakuuta.'